Prisen for å ta førerkort for moped vil typisk ligge rundt 10.000 kr totalt. Først må du ta trafikalt grunnkurs. Dette er et 17 timers kurs som er obligatorisk for alle under 25 år. Kurset er felles for alle de lette førerkortklassene, og gjelder også for de som skal skaffe seg førerkort for bil, motorsykkel, snøscooter eller traktor.
Deretter må du ta grunnleggende opplæring. Dette er et obligatorisk grunnkurs med tre timer teori, før du kan begynne med øvelseskjøring på lukket bane. Før du er klar til neste trinn skal eleven og kjørelæreren sammen vurderer hvorvidt eleven er klar for å gå videre. Dette kalles en obligatorisk trinnvurderingstime.
Så følger trafikal opplæring: ferdsel i trafikk. Man lærer å kjøre trygt i variert trafikk og utover praktisk kjøring inkluderer trinnet seks timer med obligatorisk sikkerhetskurs. Også her må du ha en obligatorisk trinnvurderingstime.
Avsluttende opplæring består av fire timer teori med en teoriprøve og tre timer praksis. Fokuset ligger på sikkerhet og risiko, og du må bestå teoriprøven før du kan begynne å kjøre din moped.